**ЗАДЪЛЖЕНИЯ НА СОБСТВЕНИЦИТЕ/ПОЛЗВАТЕЛИТЕ/УПРАВИТЕЛИТЕ НА МЕСТА ЗА НАСТАНЯВАНЕ**

В Държавен вестник, бр. 43/2023 г. са публикувани изменения и допълнения на Наредба № 9/2001 г. за качеството на водата, предназначена за питейно-битови цели, които поставят нови изисквания и задължения на собствениците/ползватели/управители на т. нар. **приоритетни** обекти, независимо от тяхната собственост (чл. 6а (2), т.3 и чл. 6г) за изготвяне на оценка на риска на вътрешната разпределителна водопреносна система съгласно изисквания, посочени в Приложение № 1в към чл. 6г, ал.2 от Наредбата.

Към приоритетните обекти се отнасят и определени категории **места за настаняване по смисъла на чл. 3, ал. 2, т. 1, букви "а" и "б" от Закона за туризма:**

* хотели, мотели, апартаментни туристически комплекси, вилни селища, туристически селища и вили;
* семейни хотели, хостели, пансиони, почивни станции, къщи за гости, бунгала и къмпинги.

Собствениците/ползвателите/управителите на местата за настаняване следва да предоставят изготвената оценка на риска на РЗИ-Добрич, кмета на съответната община и водоснабдителната организация, с която имат сключен договор за предоставяне на водоснабдителни услуги.

Първоначалното предоставяне на оценката на риска следва да се извърши в **срок до 01.05.2028 г.**

Обобщената информация следва да се предостави от кмета на съответната община на Министерството на туризма в **срок до 30.06.2028 г.**

В чл. 6г от Наредба №9/2001 г. е разписано, че независимо от резултатите от извършената оценка, показателите Legionella и олово, посочени в приложение № 1, таблица Д, се мониторират задължително в **приоритетните обекти.** Във всички случаи на несъответствие, водещо до здравен риск, установено в резултат на оценката на риска, произтичащо от вътрешните разпределителни системи или от свързани с тях продукти и материали, или несъответствие, установено в резултат от мониторинга на показателите Legionella и олово, собствениците/ползвателите/управителите на сградите незабавно следва да уведомят РЗИ-Добрич и да предприемат съответните подходящи мерки, препоръчани от органите на ДЗК, за премахване или намаляване на риска от несъответствието.

При установяване на несъответствие по отношение на допустимите стойности за Legionella, собствениците/ползвателите/управителите на обектите следва да предприемат превантивни мерки съгласно Методично указание за борба с легионелозите, утвърдено със Заповед № РД-09-494 от 25.11.2003 г. на Министъра на здравеопазването, с оглед на предотвратяването и елиминирането на възникването на евентуални епидемични взривове от Legionella.

РЗИ-Добрич е публикувала Методичното указание за борба с легионелозите и актуална информация на своята интернет страница <https://www.rzi-dobrich.org/> , в Раздел Достъп до информация→Нормативни документи→Методични указания и в Раздел Здравен контрол→Контрол на обекти с обществено предназначение.

При нужда от допълнителна информация и съвети собствениците / ползвателите / управителите на гореизброените места за настаняване могат да се консултират с ВиК Добрич АД или служителите от отдел ДЗК при РЗИ-Добрич.